**Ingrid Tabita Borghild Berglund** (født 1989) er en norsk dirigent. Før dirigentutdannelsen hadde hun en tatt en mastergrad som cellist, og arbeidet som frilanser på cello i flere år. Hun ble uteksaminert fra masterstudiet i dirigering ved Norges musikkhøgskole (NMH) i 2019. Under diplomkonserten dirigerte hun Kringkastingsorkestret (KORK). Senere har hun dirigert profesjonelle orkestre i inn- og utland til gode kritikker, og høsten 2021 ble hun engasjert som første gjestedirigent for Kristiansand Symfoniorkester. 

Tabita Berglund i 2019 Foto: Nikolaj Lund

Utdannelse
----------

### Cellist

Berglund utdannet seg opprinnelig til cellist. Hun var elev ved Trondheim kulturskole og studerte deretter ved Musikkonservatoriet i Trondheim med Øyvind Gimse som lærer. Hun avsluttet cellostudiene med en mastergrad ved NMH i 2015, med professor Truls Mørk som hovedlærer. I perioden 2008–2018 spilte hun cello i Trondheimsolistene og mindre ensembler. Hun hadde også flere frilansengasjementer, både som orkestermedlem og solist, med ulike orkestre. Etter at hun utdannet seg til dirigent, har hun lagt karrieren som profesjonell cellist bak seg.

### Dirigent

I 2015 tok Berglund et kurs i ensembleledelse, en videreutdanning på Musikkhøgskolen. Et krav på opptaksprøven var å dirigere, noe hun aldri hadde gjort før. Dette inspirerte henne til å utforske dirigentrollen videre, og hun tok kontakt med professor i orkesterledelse, Ole Kristian Ruud, som lot henne få være med på timer i dirigentklassen. Berglund har selv uttalt «– Da sa det pang. Der og da innså jeg at dette er det jeg skal gjøre.»

Høsten 2017 begynte hun på sitt andre masterstudium ved NMH, denne gang som dirigentstudent, med professor Ruud som hovedlærer. Under diplomkonserten i 2019 dirigerte hun Kringkastingsorkestret i verker av Richard Wagner, Jean Sibelius og Sergej Prokofjev.

I løpet av studietiden deltok hun i mesterklasser med internasjonalt kjente dirigenter som Bernard Haitink, Jorma Panula og Jaap van Sweden, og i 2018 var hun med på en dirigent-workshop arrangert av det britiske symfoniorkesteret BBC Philharmonic.

I 2018 ble hun utvalgt som den ene kandidaten til «Opptakt», øverste nivå i «Dirigentløftet», Talent Norges elitesatsning for dirigenttalenter. Målet for satsningen er «å utvikle dirigenter til landets profesjonelle musikkliv». Dette inkluderte opptredener med Göteborg Symfoniker, Oslo-Filharmonien, alle andre profesjonelle symfoniorkestre i Norge og orkesteret ved Den Norske Opera & Ballett.

Dirigentkarriere
----------------

> – Første gang jeg så Tabita dirigere, via videoklipp, så jeg en unik evne til å kommunisere og uttrykke kraften i musikk.
> 
> 
> Jasper Parrott, grunnlegger og arbeidende styreformann i HarrisonParrott
> 
> 

 Allerede i studietiden ble hun tatt opp blant artistene i HarrisonParrotts management i London. Dette selskapet er et av de største internasjonale impresario-/managementfirma for klassisk musikk. Truls Mørk, Berglunds tidligere cellolærer, representeres også av HarrisonParrott.

Berglund er ofte gjestedirigent for norske, nordiske og andre utenlandske orkestre, som Trondheim Symfoniorkester, svenske Kungliga Filharmoniska Orkestern, Finlands radios symfoniorkester, Royal Scottish National Orchestra og spanske Orquesta Ciudad de Granada.

Fra august 2021 er hun engasjert som første gjestedirigent for Kristiansand Symfoniorkester.

> – Mitt største mål er å bli en dirigent som jeg selv hadde likt å spille med.
> 
> 
> Tabita Berglund i intervju med NMH
> 
> 

Høsten 2021 kom Berglunds debutplate. Hun dirigerer Oslo-Filharmonien med fiolinisten Sonoko Miriam Welde som solist, blant annet i Max Bruchs fiolinkonsert i g-moll. Anmelder Martin Anderson skrev om innspillingen: «Hvis det finnes en bedre innspilling av Bruchs g-mollkonsert, kjenner ikke jeg til den.»

Priser og stipender
-------------------

I 2018 var hun den éne kandidaten som ble utvalgt til «Opptakt», øverste nivå i «Dirigentløftet», Talent Norges elitesatsning for dirigenttalenter, der «målet er å utvikle dirigenter til landets profesjonelle musikkliv».

I 2018 mottok hun også «The Neeme Järvi Prize», som årlig deles ut under Gstaad Menuhin Festival. Prisen førte til at hun ble invitert tilbake til Gstaad Conducting Academy året etter.

Hun mottok Statens Arbeidsstipend for yngre/nyetablerte kunstnere for årene 2020/2021.

Sammen med fiolinist Sonoko Miriam Welde, Oslo-Filharmonien og dirigent Joshua Weilerstein ble hun nominert til Spellemannprisen 2021 i klassen klassisk for *Sonoko Miriam Welde: Bruch / Vaughan Williams / Barber*.

Referanser og noter
-------------------

1. ↑   snl.no[Hentet fra Wikidata]
2. ↑   dirigentloftet.no[Hentet fra Wikidata]
3. ↑  Gjerde, Anne Skalleberg (17. februar 2013). «11-timers skoledager, knallhard konkurranse og nådeløs perfeksjonisme». *www.dn.no*. Besøkt 2. februar 2022.
4. ↑  Grann, Annemona (22. april 2021). «(+) - Det er en bølge nå med mange dyktige damer som er på vei opp og frem». *adressa.no*. Besøkt 1. februar 2022.
5. 1 2 3  «Da sa det pang!». *NMH*. Besøkt 1. februar 2022.
6. ↑  «Masterstudiet i dirigering». *NMH*. Besøkt 1. februar 2022.
7. ↑  «Talent Norge | Diplomeksamenkonsert med Tabita Berglund». *www.talentnorge.no*. Besøkt 1. februar 2022.
8. ↑  «Talent Norge | Møt programdeltakerne 2017-2020». *talentnorge.no*. Besøkt 3. februar 2022.
9. ↑  «Copland & Elgar - Conducting Masterclass». *BBC Music Events* **(engelsk)**. Besøkt 3. februar 2022.
10. ↑  «Talent Norge | Møt programdeltakerne 2017-2020». *talentnorge.no*. Besøkt 3. februar 2022.
11. ↑
12. ↑  Hagen, Knut-Øyvind (13. oktober 2018). «Debuterte for tre år siden – nå dirigerer hun verdenseliten». *NRK*. Besøkt 3. februar 2022.
13. ↑  «Search | HarrisonParrott». *www.harrisonparrott.com*. Besøkt 2. februar 2022.
14. ↑  «Historiskt arkiv». *www.konserthuset.se* **(svensk)**. Besøkt 3. februar 2022.
15. ↑  Liljeroos, Mats (25. september 2021). «Schuberts visionära h-mollsymfoni som rogrammässig nyckel». *Hufvudstadsbladet*. «Norska Berglund […] anses som en av sin generations mest begåvade dirigenter och efter den här konserten är det inte svårt att förstå varför. Hon har en tillika emotionell och analytisk relation till materialet och komunikationen med musikerna förefaller friktionsfri […]»  *Krever innlogging*
16. ↑  «Tabita Berglund conducts the RSNO in Beethoven and Sibelius». *bachtrack.com* **(tysk)**. Besøkt 3. februar 2022. «(oversatt. Originalen, på engelsk, er gjengitt i kilden): Berglund ledet de fire dusin musikerne med selvtillit, mesterlig direksjon og uttrykk for glede og oppmuntring. Hun dirigerer med dirigentstokken, har en svært kraftfull stil, og beveger armene energisk i iøynefallende buer. Dette fungerer godt for å oppildne orkesteret når hun forvandler individuelle passasjer til en sammenhengende musikalsk enhet. I det fysisk mindre orkesteret kunne treblåsere og messing lett ha overskygget strykerne, men Berglund lot aldri balansen vippe for langt i deres favør.»
17. ↑  «GRANADA / El huracán Tabita Berglund» **(spansk)**. Besøkt 3. februar 2022. «(oversatt. Originalen, på spansk, er gjengitt i kilden): Vi benytter den noe foruroligende vanen med å gi orkaner personnavn for å oppsummere opplevelsen av hva det vil si å se Tabita Berglund dirigere. Men i dette tilfellet refererer metaforen kun til hennes overveldende kraft og energi, uten noen av de negative konnotasjonene […] Resultatet [i Beethovens syvende symfoni] var kraftfullt og jovialt, strålende, men uten å være strabasiøst eller slitsomt […] orkester lot seg rive med og utmerket seg på et ekstraordinært nivå av virtuositet og god lyd.»
18. ↑  «Tabita Berglund ny første gjestedirigent». *Kilden teater og konserthus*. 15. april 2021. Besøkt 2. februar 2022.
19. ↑  Tabita Berglund på NMH.no
20. ↑  «Sonoko Miriam Welde». *Klassisk Musikk*. Besøkt 3. februar 2022. «Oslo-Filharmonien under Tabita Berglund fyller orkesterakkompagnementet med kraft og drama. De to yttersatsene stritter av energi og den midtre taler elegant om ekte følelse. Alle tempi er i det store og hele raske, men uten å sette rytmisk presisjon fra solist eller orkester på spill. En slik fremførelse spilt live i konsertsalen, ville fått publikum opp i stående applaus og jublende begeistring.»
21. ↑  gstaadacademy. «Gstaad Conducting Academy». *www.gstaadacademy.ch* **(engelsk)**. Besøkt 1. februar 2022.
22. ↑  «Arbeidsstipend for yngre og nyetablerte kunstnere». *www.kulturradet.no*. Arkivert fra originalen 3. februar 2022. Besøkt 3. februar 2022.
23. ↑  «Dette er årets nominerte». *dagbladet.no*. 11. februar 2022. Besøkt 19. februar 2022.

Eksterne lenker
---------------

* (en) Offisielt nettsted Rediger på Wikidata

* (en) Tabita Berglund – kategori av bilder, video eller lyd på Commons Rediger på Wikidata
* «Orkester - Tabita Berglund er KSO´s nye første gjestedirigent». 14. april 2021. Besøkt 3. februar 2022.  Kilden podkast. Berglund intervjues. KSO. Ca 12 minutter

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** ISNI
 |